മാര്പാപ്പയെ തേടി വെടിയുണ്ടകള് അടങ്ങിയ കത്ത് മിലാന്: മാര്പാപ്പയ്ക്ക് തപാലില് അയച്ച കത്തില് 3 വെടിയുണ്ടകള് കണ്ടെത്തിയതായി റിപ്പോര്ട്ട്. ഇറ്റലിയിലെ മിലാനിലെ തപാല് ഓഫീസില് തിങ്കളാഴ്ചയാണ് സംഭവം നടന്നത്. ഇത് ഫ്രാന്സില് നിന്നാണ് അയച്ചതെന്നാണ് പ്രാഥമിക നിഗമനം. കത്തിന്റെ ഉറവിടം കണ്ടെത്താന് അന്വേഷണം ഊര്ജ്ജിതമാക്കിയതായി ഇറ്റാലിയന് പൊലീസ് അറിയിച്ചു. കത്തുകള് തരംതിരിക്കുന്നതിനിടയിലാണ് പോപ്പ്, വത്തിക്കാന് സിറ്റി, സെന്റ് പീറ്റേഴ്സ് സ്ക്വയര്, റോം, എന്ന വിലാസം എഴുതിയ കത്ത് ജീവനക്കാരുടെ ശ്രദ്ധയില്പ്പെടുന്നത്. സംശയം തോന്നിയ തപാല് ജീവനക്കാര് ഉന്നതാധികാരികളെ വിവരം അറിയിച്ചതിനെ തുടര്ന്ന് നടത്തിയ പരിശോധനയിലാണ് പിസ്റ്റളില് ഉപയോഗിക്കുന്ന മൂന്ന് വെടിയുണ്ടകള് കത്തിനുള്ളില് നിന്ന് കണ്ടെത്തിയത്. വത്തിക്കാനിലെ സാമ്ബത്തിക പ്രവര്ത്തനത്തെക്കുറിച്ച് പരാമര്ശിക്കുന്ന സന്ദേശവും കത്തിനുള്ളിലുണ്ടായിരുന്നു. സംഭവത്തെക്കുറിച്ച് വത്തിക്കാന്റെ ഭാഗത്ത് നിന്ന് ഔദ്യോഗിക പ്രതികരണമൊന്നും ലഭിച്ചിട്ടില്ല.